次韵慧上人見寄
作者：王之道
朝代：宋

paragraphs: 别來六改歲，想遍江南山。
江南二百州，雲水相往還。
秦望冠吳越，嵯峨俯塵寰。
法華在其側，參差擁高鬟。
幽花自芬芳，好鳥時緍蠻。
傳聞發夢寐，登覽忘劬艱。
去年謁老聰，默坐焚金顔。
忽然獅子吼，頓覺醒冥頑。
子今從之游，舊習須夷刪。
人人自有分，既悟不我慳。
請看釣魚翁，滿船載魴鰥。